作者：何梦桂
词牌/韵律：沁园春

paragraphs: 衮衣绣裳，彤弓卢矢，山西将门。
自雪岭蓬婆，夷成坦道，炎州蜓獠，剗去连营。
吴越儿童，江淮草木，七见元戎识姓名。
争知道，这一隅斗大，尚借麾旌。
西风吹下天声。
看万骑貔貅入井陉。
彼山棚魍魉，雷霆震击，海濒赤子，天日开明。
事业方来，乾坤无尽，千古英雄不偶生。
从兹去，看云台翼轸，麟阁丹青。